钦定古今图书集成/明伦汇编/人事典/第090卷 > 《拟行路难二首》前人
## 钦定古今图书集成/明伦汇编/人事典/第090卷 > 《拟行路难二首》前人

君不见蕣华不终朝，须臾奄冉零落销。盛年妖艳浮
华辈，不久亦当诣冢头。一去无还期，千秋万岁无音
词。孤魂茕茕空垄间，独魄徘徊绕坟基。但闻风声野
鸟吟，岂忆平生盛年时。为此令人多悲悒，君当纵意
自熙怡。

又

“君不见枯箨走阶庭，何时复青著故茎。君不见亡灵
蒙享祀，何时倾杯竭壶罂。君当见此起忧思，宁及得
与时人争。”人生倏忽如绝电，华年盛德几时见。但令
纵意存高尚，旨酒嘉殽相胥䜩。持此从朝竟夕暮，差
得亡忧消愁怖。胡为惆怅不能已，难尽此曲令君忤。